ครม.เห็นชอบจัดทำเหรียญเฉลิมพระเกียรติ7รอบพระราชินี
ครม.เห็นชอบ จัดทำเหรียญเฉลิมพระเกียรติ 7  รอบสมเด็จพระนางเจ้าสิริกิติ์ จำนวนผลิตไม่เกิน184,000เหรียญ จำหน่ายก่อน 12 ส.ค.
28 มิ.ย. 2559

ครม.เห็นชอบ จัดทำเหรียญเฉลิมพระเกียรติ 7  รอบสมเด็จพระนางเจ้าสิริกิติ์ จำนวนผลิตไม่เกิน184,000เหรียญ จำหน่ายก่อน 12 ส.ค.
เมื่อวันที่ 28 มิ.ย. ที่ประชุมคณะรัฐมนตรีมีมติเห็นชอบ ร่างพระราชกฤษฎีกาเหรียญเฉลิมพระเกียรติสมเด็จพระนางเจ้าสิริกิติ์ พระบรมราชินีนาถในโอกาสพระราชพิธีมหามงคลเฉลิมพระชนมพรรษา 7 รอบ 12 สิงหาคม 2559 พ.ศ. .... ตามที่กระทรวงการคลังเสนอ
ทั้งนี้จะผลิตเป็นเหรียญเงินชนิดบุรุษ จำนวนผลิตไม่เกิน 100,000 เหรียญ ชนิดสตรี จำนวนผลิตไม่เกิน 84,000 เหรียญ และกำหนดจำหน่ายเหรียญละ 1,600 บาท โดย กำหนดให้กรมธนารักษ์ กระทรวงการคลัง มีหน้าที่เกี่ยวกับการสร้างและการจำหน่ายเหรียญฯ  โดยจะจำหน่ายเหรียญเฉลิมพระเกียรติดังกล่าวทั่วประเทศพร้อมกันก่อนวันที่ 12 สิ.ค. 2559
นอกจากนั้นครม.ยังเห็นชอบ ร่างกฎกระทรวงกำหนดลักษณะของเหรียญกษาปณ์ที่ระลึกเฉลิมพระเกียรติสมเด็จพระนางเจ้าสิริกิติ์พระบรมราชินีนาถ เนื่องในโอกาสพระราชพิธีมหามงคลเฉลิมพระชนมพรรษา 7 รอบ 12 สิงหาคม 2559 พ.ศ. ....ตามที่ กระทรวงการคลัง (กค.) เสนอ เพื่อเป็นการเฉลิมพระเกียรติและถวายพระพรชัยมงคลแด่สมเด็จพระนางเจ้าสิริกิติ์พระบรมราชินีนาถ ให้แผ่ไพศาลทั้งภายในประเทศและนานาประเทศ ตลอดจนน้อมนำจิตใจของปวงชนชาวไทยให้แสดงความกตัญญูกตเวที และความจงรักภักดี อีกทั้งสำนึกในพระมหากรุณาธิคุณที่ทรงมีต่อพสกนิกร สมควรจัดทำเหรียญกษาปณ์ที่ระลึกเฉลิมพระเกียรติสมเด็จพระนางเจ้าสิริกิติ์พระบรมราชินีนาถเนื่องในโอกาสดังกล่าว ซึ่ง กค. ได้ขอพระราชทานพระบรมราชานุญาตจัดทำเหรียญกษาปณ์ที่ระลึกดังกล่าวตามแบบที่ทูลเกล้าฯ ถวายและได้รับพระราชทานพระบรมราชานุญาตแล้ว
ทั้งนี้ กำหนดชนิด ราคา โลหะ อัตราเนื้อโลหะ น้ำหนัก ขนาด อัตราเผื่อเหลือเผื่อขาด ลวดลายและลักษณะอื่น ๆ ของเหรียญกษาปณ์ทองคำ ราคาหนึ่งหมื่นหกพันบาท หนึ่งชนิด เหรียญกษาปณ์เงิน ราคาแปดร้อยบาท หนึ่งชนิด และเหรียญกษาปณ์โลหะสีขาว (ทองแดงผสมนิกเกิล) ราคาห้าสิบบาท หนึ่งชนิด